מועצה אזורית מטה בנימין

היסטוריה

שטח המועצה עבר לידי ישראל מידי ירדן במלחמת ששת הימים. ב־1969 הוקם היישוב הראשון שנמצא כיום בתחום המועצה – מבוא חורון ולאחריו הוקמו עפרה (1975) ומצפה יריחו (1977). המועצה הוקמה במאי 1979 וכללה בתחילה 6 יישובים (בית אל, עפרה, גבעון החדשה, בית חורון, שילה ונוה צוף). לראש המועצה נבחר פנחס ולרשטיין תושב היישוב עפרה. מקום מושבה הראשון של המועצה היה בבית-אל, ובהמשך עברה המועצה למקום מושבה עד היום ביישוב פסגות. מרבית יישובי המועצה הוקמו מאמצע שנות ה-80 ועד תחילת שנות ה-90. בשנת 1983 הוכן על ידי מועצת מטה בנימין וחטיבת ההתיישבות בסוכנות, מסמך מפורט "תכנון אזורי כולל מטה- בנימין" התוכנית קבלה מעמד סטטוטורי והופקדה במועצת התכנון העליונה.בשנת 1981 נחנך מטה המועצה ביישוב פסגות. בתוכנית המתאר של המועצה משנת 1984 נתקבלה ההחלטה להקים עד שנת 2009 עוד 27 יישובים נוספים על 20 היישובים הקיימים, שיאכלסו יחד 190 אלף תושבים.

שטח המועצה

שטח המועצה משתרע על פני כמיליון דונם. בשל מיקומה באיו"ש שטח השיפוט שלה אינו רציף ואינו כולל ערים ויישובים פלסטינים המשתייכים לנפת רמאללה ואל-בירה הפלסטינית. שם המועצה משמר את מיקום נחלת שבט בנימין בתקופת התנ"ך, אם כי חלקים נרחבים משטחי המועצה שוכנים בנחלת שבט אפרים המקראית. המועצה גובלת בצפון במועצה אזורית שומרון, במזרח במועצה אזורית בקעת הירדן, בדרום בירושלים, מועצה אזורית מטה יהודה, מעלה אדומים, מועצה אזורית גוש עציון ומועצה אזורית מגילות, ובמערב במודיעין-מכבים-רעות, מודיעין עילית, מועצה אזורית גזר ומועצה אזורית חבל מודיעין. בשטחי המועצה יישובים שהיוו חלק מיישוביה והפכו במרוצת השנים לרשויות עצמאיות - מודיעין עילית, בית אל, הר אדר, גבעת זאב ובית אריה-עופרים.

מבנה אדמיניסטרטיבי

מנגנון מועצה אזורית מטה בנימין כולל כ־2,000 עובדים (מספר שאינו כולל עובדי עמותות ועובדי קבלן) המועסקים באגפי המועצה השונים. כמנכ"ל המועצה משמש משנת 2019 יהודה אליהו.

תקציב

תקציב המועצה עמד בשנת 2018 על 980 מיליון ש"ח. מהם 400 מיליון בתב"ר (תקציב בלתי רגיל).
התקציב מתפרסם מדי שנה באתר המועצה האזורית.

אוכלוסייה

לפי נתוני הלשכה המרכזית לסטטיסטיקה (הלמ"ס) נכון לסוף 2017, מתגוררים במועצה אזורית מטה בנימין 65,400 תושבים (מקום 26 בדירוג רשויות מקומיות בישראל). האוכלוסייה גדלה בקצב גידול שנתי של ‎2.8%‏.   לפי נתוני הלמ"ס נכון לסוף 2017, למועצה אזורית מטה בנימין דירוג של 5 מתוך 10, במדד חברתי-כלכלי - אשכול לשנת 2015. אחוז הזכאים לתעודת בגרות מבין תלמידי כיתות י"ב בשנת ה'תשע"ז (2016-‏2017) היה 73.3%. השכר החודשי הממוצע של שכיר במשך שנת סוף 2016 היה 8,794 ש"ח (ממוצע ארצי: 8,913 ש"ח).
עולים חדשים מהווים 8% מכלל התושבים במועצה. מרביתם מגיעים מארצות הברית ומצרפת.
המועצה זכתה ממשרד הפנים בפרס על ניהול תקין בכל השנים שבהן חולק הפרס. כן נכללת המועצה ברשימת הרשויות האיתנות הזוכות ליתר עצמאות מפיקוח משרד הפנים בגלל התנהלותן התקינה. המועצה מעבירה מדי שנה למועצת יש"ע 2 מיליון ש"ח, כפליים מהחלק היחסי שלה באוכלוסייה.
רב המועצה האזורית הוא חבר מועצת הרבנות הראשית, הרב שמעון אליטוב.

חינוך

בתחומי המועצה פועלים 43 בתי ספר יסודיים ו-19 על-יסודיים, וכן מספר מוסדות על-תיכוניים, בהם המכינה קדם-צבאית בני דוד בעלי, שהיא המכינה הקדם-צבאית הראשונה שהוקמה בישראל.

אתרי טבע והיסטוריה

בשטח המועצה קיימים אתרי טבע, נוף, היסטוריה וארכאולוגיה רבים.
המועצה שוכנת בנחלה ההיסטורית של שבט בנימין ושבט אפרים, והתרחשו בה אירועים תנ"כים והיסטוריים רבים:
חלוקת נחלות השבטים על ידי יהושע, המקום בו שכן משכן שילה, פסל מיכה, סיפור פילגש בגבעה, קרבות שאול ויהונתן, קרבות המכבים, ועוד.
בנוסף, ישנם אתרי נוף וטבע רבים ברחבי המועצה, תצפיות נוף לכיוון השפלה- מצפה עטרת, הגג של המדינה ליד חרשה, ותצפיות לכיוון בקעת הירדן- קובת א-נג'מה, קידה, ועוד.
בגלל אופיו הגאולוגי של אזור ההר, הבנוי מסלעי גיר, ישנם מעיינות רבים באזור: מעין הכרמים, מעין מאיר, מעיין עטרת, עין בובין, עין אגוז, עין ריא, עין תות, מעין חרשה, מעיין הגבורה, עין עוז ועוד.
האתר האריכאולוגי שילה הקדומה הוא אתר תיירות מרכזי הנמצא בשטח המועצה האזורית מטה בנימין. במהלך השנה נערכים מספר אירועים כגון מחוללות בכרמים שנערך מדי שנה ב-ט"ו באב, תפילת חנה ותפילת אלקנה הנביא.